《夜半得卸灌县信起而有作》
清代·赵金鉴

夜半声剥啄，锦城寄双鲤。云有贤宰来，而我将去此。

叹无惠及民，素餐能不耻。释肩计有日，抚衷差自喜。

长啸天风发，朔飙卷玉垒。顾复近期年，眷恋千赤子。

新官胜我贤，勿为泣涟瀰。琴鹤惭治绩，离怀寄江水。

作者简介：赵金鉴，字劲修，宜阳人。光绪丁酉拔贡，历官昭通镇总兵。有《瓢沧诗稿》。